Kommissionens forordning (EF) nr. 1347/2003

af 29. juli 2003

om indledning af en undersøgelse af den påståede omgåelse af antidumpingforanstaltningerne indført ved Rådets forordning (EF) nr. 1796/1999 om importen af tovværk og kabler af stål med oprindelse i Ukraine, der er afsendt fra Moldova, uanset om den er angivet som havende oprindelse i Moldova eller ej, og om at gøre denne import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt "grundforordningen", senest ændret ved forordning (EF) nr. 1972/2002(2), særlig artikel 13, stk. 3, og artikel 14, stk. 3 og 5,

efter høring af det rådgivende udvalg, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til artikel 13, stk. 3, i grundforordningen om at undersøge den påståede omgåelse af de antidumpingforanstaltninger, der er indført for import af tovværk og kabler af stål med oprindelse i Ukraine.

(2) Anmodningen blev indgivet den 16. juni 2003 af forbindelsesudvalget for European Union Wire Rope Industries (EWRIS) på vegne af producenter, der tegner sig for størstedelen, dvs. mere end 50 %, af EF's produktion af tovværk og kabler af stål.

B. VAREN

(3) Den vare, der er berørt af den påståede omgåelse, er tovværk og kabler af stål med oprindelse i Ukraine, i det følgende benævnt "den pågældende vare", normalt henhørende under KN-kode ex 7312 10 82, ex 7312 10 84, ex 7312 10 86, ex 7312 10 88 og ex 7312 10 99.

(4) Den vare, der er omfattet af undersøgelsen, er tovværk og kabler af stål afsendt fra Moldova, i det følgende benævnt "den undersøgte vare", som normalt angives under samme koder som den pågældende vare.

(5) KN-koderne angives kun til orientering.

C. GÆLDENDE FORANSTALTNINGER

(6) De gældende foranstaltninger, der påstås omgået, er antidumpingforanstaltninger, som blev indført ved Rådets forordning (EF) nr. 1796/1999(3).

D. BEGRUNDELSE

(7) Anmodningen indeholder tilstrækkeligt umiddelbart bevis for, at gældende antidumpingforanstaltninger for importen af tovværk og kabler af stål med oprindelse i Ukraine omgås ved, at tovværk og kabler af stål bliver omladet via Moldova.

(8) Beviset er følgende:

Anmodningen viser, at der er sket en betydelig ændring i handelsmønstret for eksporten fra Ukraine og Moldova til EF efter indførelsen af foranstaltningerne for den pågældende vare, og at dette ikke i tilstrækkelig grad kan begrundes med andet end indførelsen af tolden. Ændringen i handelsmønstret synes at hidrøre fra omladningen via Moldova af tovværk og kabler af stål med oprindelse i Ukraine.

(9) Anmodningen indeholder desuden tilstrækkeligt bevis for, at de afhjælpende virkninger af antidumpingforanstaltningerne over for den pågældende vare undergraves med hensyn til mængder og pris. Det ser ud til, at store mængder af importeret tovværk og kabler af stål fra Moldova har erstattet importen af den pågældende vare. Desuden er der tilstrækkeligt bevis for, at denne stigning i importen sker til priser, der ligger betydeligt under den ikke skadevoldende pris, der blev fastsat ved den undersøgelse, som førte til de eksisterende foranstaltninger.

(10) Endelig indeholder anmodningen tilstrækkeligt bevis for, at prisen på tovværk og kabler af stål dumpes i forhold til den normale værdi, der tidligere er fastsat for den pågældende vare.

E. PROCEDURE

(11) I lyset af ovenstående har Kommissionen konkluderet, at der foreligger tilstrækkeligt bevis til at berettige indledning af en undersøgelse i henhold til artikel 13 i grundforordningen samt til at gøre import af tovværk og kabler af stål, der afsendes fra Moldova, uanset om den er angivet som havende oprindelse i Moldova eller ej, til genstand for registrering i overensstemmelse med artikel 14, stk. 5, i grundforordningen.

a) Spørgeskemaer

(12) For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til de eksportører/producenter i Ukraine og de importører i EF, som den har kendskab til, eller som samarbejdede i den undersøgelse, der førte til de eksisterende foranstaltninger, og til myndighederne i Ukraine og Moldova. Der kan også efter behov indhentes oplysninger fra erhvervsgrenen i EF.

(13) Under alle omstændigheder bør alle interesserede parter straks kontakte Kommissionen, og ikke senere end den frist, der er fastsat i artikel 3, for at finde ud af, om de er anført i anmodningen, og i givet fald bør de anmode om et spørgeskema inden for den frist, der er fastsat i artikel 3, stk. 1, i denne forordning, da fristen i artikel 3, stk. 2, i denne forordning gælder for alle interesserede parter.

(14) Myndighederne i Ukraine og Moldova vil blive underrettet om indledningen af undersøgelsen og modtage en genpart af anmodningen.

b) Indhentning af oplysninger samt høringer

(15) Alle interesserede parter opfordres til at tilkendegive deres synspunkter skriftligt og til at fremlægge dokumentation herfor. Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

c) Fritagelse for registrering af import eller foranstaltninger

(16) Importen af den undersøgte vare kan i overensstemmelse med artikel 13, stk. 4, i grundforordningen fritages for registrering eller foranstaltninger, hvis importen ikke udgør en omgåelse.

(17) Den påståede omgåelse finder sted uden for EF. Artikel 13 i grundforordningen har til formål at imødegå omgåelse uden at skade operatører, som kan bevise, at de ikke er involveret i en sådan praksis, men den indeholder ingen specifik bestemmelse om, hvordan eksportører, der kan bevise, at de ikke er involveret i omgåelse, skal behandles. De pågældende eksportører bør derfor gives mulighed for at anmode om at blive fritaget for registrering af importen af deres eksporterede varer eller fra de foranstaltninger, denne import er omfattet af. Eksportører, der ønsker at opnå fritagelse, skal derfor anmode herom og besvare spørgeskemaet inden for den anførte frist, for at det kan fastslås, at de ikke omgår antidumpingtolden som omhandlet i artikel 13, stk. 1, i grundforordningen. Importører kan stadig opnå fritagelse for registrering eller foranstaltninger, hvis deres import hidrører fra eksportører, der er indrømmet en sådan fritagelse, jf. artikel 13, stk. 4.

F. REGISTRERING

(18) I henhold til artikel 14, stk. 5, i grundforordningen kan toldmyndighederne pålægges at registrere importen af den undersøgte vare for at sikre, at der kan opkræves antidumpingtold på et passende beløb med tilbagevirkende kraft fra datoen for registrering af importen, der er afsendt fra Moldova, hvis undersøgelsen skulle vise, at der er sket en omgåelse.

G. FRISTER

(19) Af hensyn til en forsvarlig forvaltning bør der fastsættes en frist for, hvornår:

- interesserede parter kan give sig til kende over for Kommissionen, fremsætte deres synspunkter skriftligt og indsende svar på spørgeskemaet eller andre oplysninger, der skal tages i betragtning i forbindelse med undersøgelsen

- interesserede parter kan fremsætte skriftlig anmodning om at blive hørt af Kommissionen.

(20) Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for den i artikel 3 i denne forordning nævnte frist.

H. MANGLENDE SAMARBEJDSVILJE

(21) I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de i denne forordning fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen. Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger. Ifølge artikel 18 kan en situation føre til et resultat, som er mindre gunstigt for denne part, end hvis den pågældende havde udvist samarbejdsvilje -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 384/96 for at fastslå, om importen til EF af tovværk og kabler af stål afsendt fra Moldova og henhørende under KN-kode ex 7312 10 82, ex 7312 10 84, ex 7312 10 86, ex 7312 10 88 og ex 7312 10 99, uanset om den er angivet som havende oprindelse i Moldova eller ej, omgår de foranstaltninger, der er indført ved forordning (EF) nr. 1796/1999.

Artikel 2

Toldmyndighederne pålægges at træffe passende foranstaltninger til at registrere den i denne forordnings artikel 1 omhandlede import, jf. artikel 13, stk. 3, og artikel 14, stk. 5, i forordning (EF) nr. 384/96.

Registreringen ophører ni måneder efter datoen for denne forordnings ikrafttræden.

Kommissionen kan ved forordning give toldmyndighederne instruks om at ophøre med registrering af import i Fællesskabet af varer, der eksporteres af eksportører, som har anmodet om en fritagelse for registrering, og med hensyn til hvilke det er fastslået, at de ikke omgår antidumpingtolden.

Artikel 3

1. Der kan anmodes om spørgeskemaer hos Kommissionen inden 15 dage fra offentliggørelsen af denne forordning i Den Europæiske Unions Tidende.

2. Medmindre andet er angivet, skal interesserede parter give sig til kende over for Kommissionen, fremsætte deres synspunkter skriftligt og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne forordning i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen.

3. Interesserede parter kan også anmode om at blive hørt af Kommissionen inden for samme frist på 40 dage.

4. Alle oplysninger vedrørende sagen, alle anmodninger om at blive hørt eller om at få tilsendt et spørgeskema samt anmodninger om bemyndigelse til certifikater for ikke-omgåelse skal være skriftlige (ikke i elektronisk format, medmindre andet er angivet) med angivelse af navn, adresse, e-post-adresse, telefon-, fax- og/eller telexnummer og sendes til følgende adresse: Europa-Kommissionen Generaldirektoratet for Handel

Direktorat B

Kontor J-79 - 5/16

B - 1049 Bruxelles Fax (32-2) 295 65 05 Telex COMEU B 21877

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juli 2003.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 217 af 17.8.1999, s. 1.